Kutwaashch chiishikaau chii ishpishinaakuniyuu miyaaskaacheu makushewiniyuu,
Jesus kaa takushinit anite Bethanyihch anite Lazarus wiichiihch.
Ekute uyuu kaa wanishkaanaat nipuwinihch uhchi.
Chii makushehaakanuu maak Jesus anite,
Martha chii wiichihiiweu e maatinuwaanuyich,
ekw Lazarus kaa wiitapimaat Jesus anite miichisunaahtikuhch.
Mary chii uhchi utinam puutaayuu,
e piihchishtiniyich anit kaa wiihchimaakusiyich tuuminikaniyuu naashch e shuuliyaaniyich.
Kaa kutapinamuwaat anite Jesus usitiihch,
ekw kaa paahkusitenaat ustikwaaniyaapii e aapachihtaat.
Misiwe maak anite piihtakamihch aniyuu waaskaahiikaniyuu chii miyaakuniyuu aniyuu kaa wiihchimaakusiyich.
Judas Iscariot maak,
peyakw aniyuu Jesus uchischinuhamuwaakan,
aniyuu che wiyeshipachishtinikut,
chii itweu,
“Nishtwaau mitaahtumitunuu chipaa itachihtaakanuu chii ataawaanuukupane an kaa wiihchimaakushich.
Ekw an shuuliyaau kaa chistimaatisiitwaau chipaa miyaakanuuch.”
Namui wii e chistimaacheyimaat aniyuu kaa chistimaatisiyich aniyuu wehchi itwet,
wiya chii wii utinimaasuu aniyuu shuuliyaayuu wesh ekun kaa chii ihtit maan aat wiya e chii naanaakachihtaat aniyuu shuuliyaayuu kaa chii miyaakanuyich Jesus ekw maak uchischinuhamuwaakanh.
Mikw maak Jesus chii itikuu Judas,
“Ekaawii piskaas,
wesh aniyuu kaa ihtuutahk muyaam e ayeskuwiihkuut che chiskahiikuuch ekun e ishinaakuniyich.
Muush chika ihtaauch kaa chistimaatisiitwaau utah e ihtaayekw,
niya maak namui muush nika uhchi ihtaan utah e ihtaayekw.”
Anichii kaa niikaanishkuwaatwaau Jewa Iinuuh kaa ayimitutahkwaau chechii nipahaatwaau Lazarus
Mihchetu maak anichii Jewa iinuuch chii pehtamuch anite Bethanyihch e chii ihtaayich Jesus ekw kaa ituhtetwaau anite chechii nituwaapamaatwaau kaye aniyuu Lazarus chii wii waapameuch,
aniyuu kaa wanishkaanaayich Jesus nipuwinihch uhchi.
Chii wiyeyihtamuch maak anichii kaa niikaanapitwaau ayimiheuchimaauch kaye aniyuu Lazarus chechii nipahaatwaau.
Wesh aniyuuh Lazarus uhchi eukw wehchii nakatikutwaau mihchetu Jewa iinuuh kaye maak Jesus eukw kaa taapweyimaatwaau.